Notum sit omnibus futuris et presentibus quod ego Petrus, Cabilonensis episcopus, testimonium perhibeo quod hugo, patruus Ducis Burgundie, in ea infirmitate qua obiit, dedit et concessit Deo et Sancte Marie et monachis de Firmitate, pro remedio anime sue, in presentia nostra, tantum de aqua Sagone que inter ipsum et Guillelmum comitem Cabilonis erat communis, quantum isdem comes de sua parte eisdem dare vellet monachis. Hujus rei testes Raimundus, cantor Cabilonis, Bernardus li Vieli, Andreas de Brueria. Post hec vidi et testificor quod predictus Guillelmus, comes Cabilonis, visu et assensu Hugonis, ducis Burgundie, nepotis jam dicti Huonis a quo movebantur, anno dominice incarnationis M°C°LXX°I° apud Firmitatem venit, et in predicta aqua dedit liberam piscandi potestatem omnibus ingeniis, a civitate Cabilonis usque ad portum de Stantis, et loca ubi bennas facerent proprias, et quicquid ab hominibus eorum absque sui juris censu adquirere poterent. Predictis monachis bono animo dedit atque concessit terralium etiam de Strisella, tam libere dedit atque concessit, ut nullus absque monachorum visu vel assensu piscandi ibi habeat potestatem. Si vero cursum aque voluerint dimitere et aquam mortuam facere eadem qua et Strisellam, dedit conditione. Testes, Hugo prior Firmitatis et Gofridus subprior, Robertus archipresbiter Sancti Jangulphi, Stephanus Brotez et Hugo de Cristolio canonici Cabilonensis, Hugo de Limunt, Hugo de Lisla, Lebaldus prepositus de Varennis. Sciendum quoque quod postea hoc donum laudavit Guillelmus, filius ipsius comitis, in monte Sancti Vincentii, et Guillelmus, filius Huonis predicti, coram Stephano, abbate Firmitatis. Testes magister Henricus, monachus Cluniacensis, Seguinus monachus Firmitatis, Hergoldus Libers, miles.